Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni - Linjigwida għal strategija integrata ghall-politika marittima: lejn l-aqwa prassi fil-governanza marittima integrata u l-konsultazzjoni mal-partijiet interessati /* KUMM/2008/0395 finali */





[pic] | KUMMISSJONI TAL-KOMUNITAJIET EWROPEJ | Brussel 26.6.2008 KUMM(2008) 395 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Linjigwida għal Strateġija Integrata għall-Politika Marittima: Lejn l-aqwa prassi fil-governanza marittima integrata u l-konsultazzjoni mal-partijiet interessati WERREJ 1. Introduzzjoni 3 2. Ix-xejriet li jxaqilbiu lejn tfassil ta' politika marittima integrata 4 3. Il-ħtiġijiet u l-muturi ta' strateġija integrata għal governanza marittima 6 4. Il-linjigwida għall-oqfsa integrati ta' governanza għall-ibħra u l-oċeani ta' l-Ewropa 9 4.1. L-iżvilupp ta' modus operandi strateġiku għal politika marittima fil-livell nazzjonali 9 4.2. L-oqfsa ta' governanza għat-teħid ta' deċiżjonijiet mill-awtoritajiet pubbliċi fil-livell nazzjonali 10 4.3. Ir-rwol tar-reġjuni ta' mal-kosta u entitajiet oħra li jieħdu d-deċiżjonijiet 11 4.4. Il-parteċipazzjoni tal-partijiet interessati fit-tfassil ta' politika marittima integrata 11 4.5. Kollegamenti aktar effiċjenti fil-livell tal-baċir reġjonali tal-baħar 12 5. Il-konklużjonijiet 12 KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Linjigwida għal Strateġija Integrata għall-Politika Marittima: Lejn l-aqwa prassi fil-governanza marittima integrata u l-konsultazzjoni mal-partijiet interessati 1. Introduzzjoni L-oċeani u l-ibħra huma kumplessi ħafna u huma influwenzati minn bosta attivitajiet, interessi u politiki. Mhijiex ħaġa sorprendenti li l-għarfien espert li jamministra l-isfidi varji ta' l-affarijiet marittimi, kif ukoll is-setgħat li jintużaw biex jiġu ttrattati dawn l-isfidi, huma mqassma ma' l-operaturi pubbliċi u privati numerużi fil-livelli kollha ta' governanza li jifirxu min-Nazzjonijiet Uniti għal komunitajiet żgħar ta' mal-kosta. Minkejja dan l-oċeani u l-ibħra tad-dinja huma marbutin ma' xulxin, u azzjoni f'baħar wieħed jew f'qasam wieħed ta' politika li tħalli impatt fuq il-baħar tista' tħalli effetti pożittivi jew negattivi, mixtieqa jew le fuq ibħra u oqsma ta' politika oħra. Barra minn hekk, l-użu dejjem aktar intensiv ta' l-oċeani u l-ibħra minn setturi bħalma huma l-vapuri tal-merkanzija, l-enerġija, it-turiżmu jew is-sajd, flimkien mal-bidla fil-klima, żiedu l-pressjoni fuq l-ambjent tal-baħar. Minħabba din l-interdipendenza li ma tistax tinfired, l-aħjar mod li jiġu ttrattati l-affarijiet marittimi hija strateġija olistika. Numru dejjem jiżdied ta' gvernijiet, fl-Ewropa u madwar id-dinja sħiħa, qed jingħaqdu Din l-istrateġija tinsab fil-qalba tal-Politika Marittima Integrata għall-Unjoni Ewropea (il-"Blue Paper") proposta mill-Kummissjoni f'Ottubru 2007[1] u minn dak iż-żmien 'l hawn, imħaddna mill-Kunsill Ewropew u l-Parlament[2]. Din l-istrateġija hija mmexxija wkoll mill-għarfien li hemm dimensjoni marittima għal prattikament kull kwistjoni ewlenija li l-Ewropa qiegħda tiffaċċja llum il-ġurnata, inkluża l-enerġija, il-bidla fil-klima, il-protezzjoni u l-konservazzjoni ta' l-ambjent, ir-riċerka u l-innovazzjoni, il-kompetittività u l-ħolqien ta' l-impjiegi, il-kummerċ internazzjonali, it-trasport u l-loġistika. Strateġija integrata f'kull livell hija għalhekk għodda bażika għat-tfassil u l-implimentazzjoni tal-politika fis-setturi kollha, fil-livelli differenti ta' governanza u fruntieri, li tippermetti identifikazzjoni sistematika ta' sinerġiji u ineffiċjenzi. Din mhux biss tipprovdi mezz aktar effettiv għall-kisba ta' għanijiet politiċi korrispondenti, iżda wkoll twitti t-triq għall-iżvilupp ta' għodda komuni, trasversali u għat-tiswir ta' ġabra ta' għarfien komuni għal soluzzjonijiet effettivi, u effiċjenti mil-lat ta' spiża. Sabiex tqarreb lejn strateġija aktar integrata, fl-2005 l-Kummissjoni waqqfet Steering Group ta' Kummissarji ta' Affarijiet Marittimi flimkien ma' Grupp ta' Interservizzi dwar l-Affarijiet Marittimi, li jingħaqad mad-Direttorati Ġenerali li jitrattaw ma' kwistjonijiet relatati ma' l-ibħra u l-oċeani. Aktar riċenti, hija rristrutturat id-Direttorat Ġenerali għall-Affarijiet Marittimi u s-Sajd u semmietu DĠ MARE[3] li, b'unità ta' koordinazzjoni, tliet unitajiet inkarigati mill-baċiri marittimi u waħda li titratta d-dimensjoni esterna ta' l-affarijiet marittimi, hija mogħnija għal koordinazzjoni interna permanenti ta' l-affarijiet marittimi. Madankollu l-potenzjal sħiħ għall-aktar tfassil vantaġġjuż ta' politika mhux se jinħasad sakemm l-istrateġija integrata ma tinfiltrax kull livell tal-gvern, l-operaturi involuti kollha, ir-riċerka u l-parir ta' politika u l-attivitajiet tal-partijiet interessati. Dan jiddependi fuq il-kooperazzjoni bejn dawk li jfasslu l-politika u l-koordinazzjoni ta' azzjoni li tittieħed fil-livelli differenti ta' gvern. Qed jittieħdu wkoll bosta passi lejn integrazzjoni aktar mill-qrib madwar l-UE sħiħa. Dawn għandhom ikunu mħeġġa, żviluppati aktar u applikati b'mod ġenerali. Huwa għalhekk, li waqt li tkun qed timplimenta l-Pjan ta' Azzjoni dwar Politika Marittima Integrata, il-Kummissjoni se tippromwovi implimentazzjoni tal-liġi ta' l-UE u strateġija integrata għall-affarijiet marittimi madwar l-UE kollha, li tikkonforma kompletament mal-prinċipju tas-sussidjarjetà u skond id-diviżjoni attwali tas-setgħat. Skond it-Taqsima 3.1 tal-Blue Paper, din il-Komunikazzjoni tipproponi kollezzjoni ta' linjigwida mmirati biex iħeġġu l-Istati Membri u opearturi oħra sabiex jieħdu passi lejn l-adozzjoni ta' strateġija integrata għall-affarijiet relatati mal-baħar fi ħdan l-oqfsa tagħhom ta' governanza. 2. Ix-xejriet li jxaqilbiu lejn tfassil ta' politika marittima integrata Il-Kummissjoni ddeċidiet li tagħmel "il-bżonn partikolari għal politika marittima komprensiva" wieħed mill-għanijiet strateġiċi tagħha għall-2005-2009, skond xejra internazzjonali li xxaqleb lejn tfassil ta' politika aktar integrat dwar affarijiet marittimi. Il-Preambolu għall-Konvenzjoni ta' l-1982 dwar il-Liġi tal-Baħar tan-Nazzjonijiet Uniti ddikjara li "l-problemi ta' l-ispazju oċeaniku huma marbuta flimkien u jeħtieġ li jitqiesu bħala entità sħiħa" . Fl-2002, il-Pjan ta' Implimentazzjoni ta' Johannesburg tas-Samit Dinji dwar l-Iżvilupp Sostenibbli kkonkluda li "l-iżgurar ta' l-iżvilupp sostenibbli ta' l-oċeani jirrikjedi koordinazzjoni u kooperazzjoni effettiva" . "UN Oceans"[4] twaqqfet fl-2003 sabiex tiżgura koordinazzjoni aktar mill-qrib ta' l-attivitajiet, l-organizzazzjonijiet u l-aġenziji tan-NU relatati ma' l-oċeani u l-kosti, sabiex tiddefinixxi azzjoni konġunta u tippromwovi ġestjoni integrata. Numru ta' pajjiżi[5] bdew ukoll jibnu oqfsa ġodda ta' politika għall-użu sostenibbli ta' l-oċeani u l-ibħra li jħaddnu kull aspett ta' affarijiet marittimi u sabiex jistipulaw għanijiet ċari, predeterminati, filwaqt li jsegwu strateġija intersettorjali u transversali. - Fl-Istati Uniti ta' l-Amerika, twaqqaf Kumitat dwar il-Politika ta' l-Oċeani fl-Uffiċċju Eżekunttiv tal-President sabiex jimplimentaw Pjan ta' Azzjoni ta' l-Oċean li tiffoka, inter alia , fuq koordinazzjoni aktar mill-qrib tal-politiki[6]. - Fl-Awstralja, ir-responsabilità ewlenija għall-koordinazzjoni tal-politika ta' l-oċeani mal-Ministru għall-Ambjent u l-Wirt Nazzjonali, filwaqt li l-Uffiċċju Nazzjonali ta' l-Oċeani jikkoordina l-isforzi għat-twettiq ta' inizjattivi ta' politika ta' l-oċeani[7]. - L-Att dwar l-Oċeani, l-Istrateġija u l-Pjan ta' Azzjoni tal-Kanada jagħtu qafas għall-programmi u l-politiki relatati ma' l-oċean. Huma mmexxija mill-Ministru tas-Sajd u l-Oċeani u jinvolvu b'mod attiv il-korpi tal-gvern, l-NGOs u ċ-ċittadini[8]. - "L-Att Bażiku dwar il-Politika ta' l-Oċeani" tal-Ġappun ta' l-2007 jipprevedi strateġija integrata għall-affarijiet marittimi. Huwa waqqaf "Kwartieri Ġenerali tal-Politika Marittima" li jaqa' taħt ir-responsabilità tal-Prim Ministru. Il-Kap Segretarju tal-Kabinett u Ministru għall-Politika ta' l-Oċean maħtur dan l-aħħar se jservu bħala Kapijiet Deputati tal-Kwartieri Ġenerali. Ġie adottat Pjan ta' Azzjoni ta' l-Oċean[9]. - In-Norveġja ppreżentat Strateġija Marittima f'Ottubru 2007. Il-ħidma hija kkoordinata minn netwerk ta' Segretarji Statali, immexxija mis-Segretarju Statali għat-Trasport[10]. Il-prinċipji, l-għanijiet u l-modalitajiet ta' dawn il-politiki marittimi kollha huma fil-biċċa l-kbira simili. Dawn il-pajjiżi kollha jagħrfu l-kontribut ewlieni magħmul mill-attivitajiet ibbażati fuq il-baħar għall-ekonomija tagħhom. Huma kollha jagħrfu li l-iżvilupp intensiv ta' dawn l-attivitajiet jimponi sfida għall-iżvilupp sostenibbli u l-użu tar-riżorsi tagħhom tal-baħar. U huma ddeċidew ilkoll li jiżviluppaw politika ġenerali li tippermetti strateġija komprensiva, koordinata, li tiżgura żvilupp sostenibbli tar-riżorsi u l-attivitajiet differenti tal-baħar. L-Istima ta' l-Impatt[11] li tħejjiet qabel il-Blue Paper dwar Politika Marittima Integrata għall-Unjoni Ewropea rifdet ċerti tagħlimiet bażiċi minn din l-esperjenza, per eżempju li l-koordinazzjoni hija ġeneralment preferibbli milli ċ-ċentralizzazzjoni. Iżda sabiex jiġi żgurat li dawk kollha involuti jingħaqdu mal-proċess, jinħtieġ mezz attiv għall-koordinazzjoni ulterjuri u għall-ħsieb olistiku. Barra dan, ir-riżorsi ta' xjenza u dejta jridu jitlaqqgħu sabiex jagħtu bażi soda lill-politika għal teħid ta' deċiżjonijiet strateġiku u li jħares 'il quddiem. Il-problemi ewlenin li nstabu li jżommu lura l-implimentazzjoni ta' strateġija integrata, apparti l-limitazzjonijiet finanzjarji, huma ġeneralment in-nuqqas ta' kollaborazzjoni u ta' koordinazzjoni bejn l-operaturi kkonċernati u ż-żmien twil li jittieħed mill-amministraturi u l-partijiet interessati sabiex jinternalizzaw il-ħsieb kompletament integrat. Għalhekk, huwa essenzjali li jkun hemm komunikazzjoni ċara dwar il-politika u djalogu. Bosta Stati Membri ta' l-UE japplikaw strateġija integrata għall-politika jew inkella resqin lejha, pereżempju Franza, il-Ġermanja, il-Portugall, l-Olanda u s-Slovenja[12]. Uħud assenjaw l-affarijiet marittimi lil ministeru partikolari, bħa per eżempju l-Greċja u dan l-aħħar Spanja, jew qed japplikaw b'mod progressiv il-ħsieb olistiku fl-għamla ta' strateġiji tematiċi, bħal per eżempju r-Renju Unit u l-Iżvezja (dwar is-sostenibilità u l-protezzjoni ambjentali) jew l-Irlanda (l-istrateġija tax-xjenza tal-baħar). Minkejja n-nuqqas ta' strutturi formali, l-istituzzjonijiet ta' l-UE organizzaw ir-reazzjonijiet tagħhom għall-konsultazzjoni tal-Green Paper dwar politika marittima għall-UE b'mod olistiku[13]. Il-Presidenza Finlandiża organizzat konsultazzjoni li tifrex fuq formazzjonijiet varji tal-Kunsill fil-grupp "Ħbieb tal-Presidenza". Il-Presidenza Ġermaniża organizzat konferenza ta' livell għoli li tkopri l-firxa sħiħa ta' affarijiet marittimi u l-Presidenza Portugiża żammet l-ewwel laqgħa ministerjali informali li titratta mal-politika marittima fl-iktar sens wiesa'. Taħt il-Presidenza Portugiża, il-proposta tal-Kummissjoni għal Politika Marittima Integrata ġiet diskussa wkoll fil-Kunsill Ġenerali u l-Affarijiet Esterni, fid-dawl ta' l-ambitu orizzontali u komprensiv tagħha. Il-Parlament Ewropew ipproduċa l-Opinjoni tiegħu dwar il-Green Paper dwar politika marittima wara "kooperazzjoni msaħħa" bejn ħames kumitati. L-opinjoni tal-Kumitat tar-Reġjuni tħejjiet mill-Kumitat ta' l-Iżvilupp Sostenibbli, li għandu mandat wiesa', u mhux settorjali. 3. Il-ħtiġijiet u l-muturi ta' strateġija integrata għal governanza marittima Fl-Ewropa, l-affarijiet marittimi tradizzjonalment ġew trattati minn numru ta' politiki settorjali separati. Kompartamentalizzazzjoni bħal din tal-governanza marittima tissokta l-predominanza tagħha fil-livelli differenti ta' setgħat fil-livelli internazzjonali, Ewropej, nazzjonali, reġjonali u lokali. Iċ-ċaqliqa lejn strateġija aktar integrata għall-affarijiet marittimi fl-UE mhijiex qiegħda sseħħ sempliċement minħabba li din hija x-xejra f'partijiet oħra tad-dinja, u lanqas għaliex hija l-evoluzzjoni naturali tal-qafas ta' governanza fil-kuntest prevalenti ta' żvilupp sostenibbli. Aktar minn hekk, hija reazzjoni ċara sabiex tinkiseb koerenza aqwa bejn iż-żoni u l-istrateġiji differenti ta' politika, filwaqt li tittieħed f'kunsiderazzjoni partikolari: - il-ħtieġa li tiġi evitata d-duplikazzjoni tas-setgħat regolatorji ta' awtoritajiet nazzjonali jew reġjonali differenti fl-Istati Membri u biex jiġu sostitwiti l-koinċidenzi ta' responsabilitajiet u t-teħid superfluwu ta' deċiżjoni permezz ta' strateġija ta' one-stop-shop f'kull Stat Membru; - il-ħtieġa rikonoxxuta għall-ippjanar ikkoordinat ta' attivitajiet marittimi f'kompetizzjoni u għal ġestjoni strateġika ta' żoni marittimi (l-ippjanar spazjali marittimu); - il-ħtieġa għal koordinazzjoni aqwa bejn il-Kumitati Settorjali ta' Djalogu Soċjali differenti fil-livell Ewropew involuti fi kwistjonijiet marittimi; - l-adozzjoni u l-implimentazzjoni ta' l-istrateġija ta' l-ekosistema u d-Direttiva tal-Qafas ta' l-Istrateġija tal-Baħar; - il-ħtieġa għall-iżvilupp ta' sfera komuni bejn ix-xjenza u l-politika u li jiġi żgurat li x-xjenza tal-baħar hija kapaċi tinforma lill-politika marittima; - il-ħtieġa ta' statistiċi attendibbli u komparabbli sabiex jinformaw it-tfassil ta' politika fil-livelli kollha; - u, fl-aħħar iżda mhux l-inqas, il-ħtieġa li tiġi ffaċilitata koordinazzjoni aktar mill-qrib dwar is-sorveljanza marittima bejn l-Istati Membri, u fi ħdanhom. - Il-prevedibilità tal-proċess tat-teħid ta' deċiżjoni hija essenzjali għall-partijiet interessati marittimi kollha. Governanza marittima purament settorjali fejn persuni differenti li jieħdu d-deċiżjonijiet jistgħu jadottaw strateġiji kontradittorji, per eżempju, fir-rigward ta' l-industriji marittimi, inklużi l-portijiet u l-bastimenti tal-merkanzija, ma twassalx għall-ambjent li jiffavorixxi n-negozju li qiegħda tfittex l-UE permezz ta' l-Istrateġija ta' Liżbona dwar it-tkabbir ekonomiku u l-impjiegi. Minn dan il-lat, il-governanza konġunta ta' affarijiet marittimi tfisser ukoll l-iżvilupp ta' sistema ta' one-stop-shop għall-attivitajiet marittimi fil-livell ta' Stat Membru. - L-attivitajiet relatati mal-baħar żdiedu b'mod rapidu - issa ma għadhomx biss is-sajd u l-bastimenti tal-merkanzija, iżda wkoll l-enerġija mill-baħar, inkluża dik rinnovabbli, it-turiżmu marittimu (tbaħħir rekreattiv u bastimenti tal-kruċieri), akwakultura fost l-oħrajn. F'żoni protetti tal-baħar, l-attivitajiet jista' jkunu regolati jew projbiti fir-rigward ta' l-għanijiet tal-konservazzjoni. B'kompetizzjoni bħal din għall-ispazju fl-ilmijiet ta' mal-kosta ta' l-Ewropa dejjem aktar iffullati, jeżisti potenzjal ċar għall-kunflitti fuq l-użu. L-iżvilupp u l-użu ta' għodod speċifiċi ta' ppjanar marittimi fil-livelli xierqa huma għalhekk rikonoxxuti b'mod estensiv bħala meħtieġa għall-armonizzazzjoni u l-ġestjoni ta' l-użi li jsiru mill-ibħra, l-oċeani u ż-żoni ta' mal-kosta. Dawn l-għodod ta' ppjanar, min-naħa tagħhom, jistgħu jissawru biss fuq strateġija integrata fir-rigward tal-governanza marittima. - Il-Kumitati Settorjali Ewropej ta' Djalogu Soċjali għandhom ix-xejra li jsegwu strateġija settorjali dejqa fir-rigward ta' kwistjonijiet li jaffettwaw is-settur tagħhom. Sabiex iwessgħu l-perspettiva tagħhom, u sabiex jitħeġġu ħalli jsegwu strateġija aktar olistika, teżisti l-ħtieġa li jiġu stabbiliti mekkaniżmi li jħeġġu diskussjonijiet trans-settorjali fil-qasam ta' l-attivitajiet marittimi, bħalma huma laqgħat dedikati tal-Forum Intermedjarju tad-Djalogu Soċjali; - L-istrateġija ta' l-ekosistema, imniżżla fid-Direttiva tal-Qafas ta' l-Istrateġija tal-Baħar adottata dan l-aħħar, iġġib magħha sfidi partikolari. Jista' jagħti l-każ li t-teħid ta' deċiżjonijiet ma jibqax jiġi organizzat skond il-politiki settorjali tradizzjonali, iżda jeħtieġ li jirrifletti l-ekosistemi transkonfinali tal-baħar li jridu jiġu kkonservati sabiex tiġi ppreservata l-bażi ta' riżorsi ta' l-attivitajiet marittimi kollha. Għalhekk fi ħdan dan il-kuntest ta' protezzjoni ambjentali tal-baħar, jinħtieġ ukoll li ssir kontemplazzjoni f'termini ta' baċiri marittimi u r-reġjuni u s-subreġjuni marittimi previsti fid-Direttiva. - Il-viżjoni tal-Kummissjoni għall-oċeani u l-ibħra ta' l-Ewropa hija waħda bbażata fuq l-eċċellenza fir-riċerka xjentifika, fit-teknoloġija u l-innovazzjoni. Din il-viżjoni hija komuni għall-istituzzjonijiet l-oħra kollha ta' l-UE kif ukoll għall-komunitajiet tal-baħar u l-komunitajiet marittimi Ewropej u dawk tax-xjenza u t-teknoloġija u hija appoġġjata minnhom, u dan iħeġġeġ Strateġija Ewropea għar-riċerka tal-Baħar u dik Marittima. Għan ewlieni ta' din l-istrateġija l-ġdida se jkun li l-politika marittima integrata tiġi assistita billi jinħolqu l-kondizzjonijiet għat-titjib ta' l-isferi komuni bejn ix-xjenza u l-politika. Din l-isfera komuni għandha tikseb għan b'żewġ elementi: tippermetti x-xjenza tinforma aħjar il-politika u tippermetti l-politika torjenta b'mod strateġiku lix-xjenza lejn l-isfidi u l-ħtiġijiet kollettivi ewlenin ta' l-Ewropa. Għalhekk djalogu bejn il-komunitajiet xjentifiċi u l-politika huma kemm mutur kif ukoll reazzjoni għal strateġija integrata, interdixxiplinarja u informata għall-governanza marittima. - L-Eurostat beda programm trans-settorjali ta' ħidma dwar l-istatistiċi soċjoekonomiċi li jkopri s-setturi marittimi u r-reġjuni ta' mal-kosta; L-Istati Membri għandhom interess li jaħdmu ma' l-Eurostat lejn statistiċi komparabbli u attendibbli; - Fl-aħħarnett, is-sorveljanza marittima hija ta' l-ogħla importanza għall-użu bla periklu taż-żoni marittimi ta' l-Ewropa. It-titjib tal-kooperazzjoni, il-koordinazzjoni u, kultant, saħansitra l-koerenza ta' l-aġenziji tas-sorveljanza marittima, kif ukoll l-interoperabilità tas-sistemi tagħhom ta' sorveljanza fil-livell Ewropew, jirrikjedu wkoll strateġija aktar integrata għal governanza marittima fil-livelli xierqa. Mingħajr din l-istrateġija integrata l-koordinazzjoni ta' l-attivitajiet differenti settorjali ta' fuq il-baħar (dwar sajd, attivitajiet kriminali, sigurtà tal-portijiet, tinġiż, salvataġġ u sikurezza, kontrolli konfinali, eċċ.) ma tkunx fattibbli u lanqas ma tkun tista' tiġġenera s-sinerġiji bejniethom. Bl-istess mod, fil-livell Ewropew, in-netwerk Ewropew għas-sorveljanza marittima mitlub fil-Blue Paper se jirrikjedi mekkaniżmi ġodda, u aktar integrati ta' governanza. Il-punti kollha magħmula hawn fuq huma rekwiżiti għal ġestjoni effiċjenti u sostenibbli ta' l-assi marittimi ta' l-Ewropa u jaġixxu bħala muturi għal qafas koerenti u aktar integrat għal governanza ta' affarijiet marittimi. 4. Il-linjigwida għall-oqfsa integrati ta' governanza għall-ibħra u l-oċeani ta' l-Ewropa 4.1. L-iżvilupp ta' modus operandi strateġiku għal politika marittima fil-livell nazzjonali L-Istati Membri għandhom jiżviluppaw il-politiki marittimi integrati nazzjonali proprji. Kif għamlitha ċara l-proposta tal-Kummissjoni għall-Politika Marittima Integrata għall-UE, dan mhuwiex każ ta' metodu preskritt għal kulħadd: jeżistu mezzi differenti, u adattati bl-istess mod li jagħmlu l-istrateġija integrata għall-affarijiet marittimi waħda li tirnexxi. Numru ta' Stati Membri qegħdin jiżviluppaw l-istrateġiji ġodda proprji tagħhom, skond l-oqfsa legali tagħhom u l-kuntest ekonomiku, soċjali, politiku, kulturali u ambjentali tagħhom. Dawn l-istrateġiji differenti huma fil-fatt meħtieġa sabiex jadattaw għall-isfidi speċifiċi fil-baċiri differenti tal-baħar u sabiex jikkonformaw bla skossi ma' strutturi u tradizzjonijiet fl-Istati Membri. Għalhekk il-linjigwida stipulati hawn taħt mhuma bl-ebda mod intenzjonati biex jappellaw lill-istati Membri sabiex jadottaw xi sistema unika ta' governanza marittima. Huma mfassla sabiex iħeġġuhom ifasslu l-politiki marittimi integrati nazzzjonali proprji tagħhom, f'kollaborazzjoni mill-qrib mal-partijiet interessati marittimi tagħhom, u sabiex isaħħu u jiffaċilitaw il-kooperazzjoni fil-livelli kollha tal-governanza marittima, inkluż fil-livell Ewropew. Kull gvern se jkollu l-prijoritajiet speċifiċi proprji għall-politika marittima tiegħu. Iżda entitajiet differenti tal-gvern għandhom jaħdmu lejn għanijiet komuni. Għal dan il-għan, il-pjan strateġiku għandu jistipula l-viżjoni komprensiva, l-għanijiet u r-rotta għall-implimentazzjoni tal-politika, filwaqt li jiggwida d-dipartimenti pubbliċi differenti involuti. Pjan bħal dan għandu jispjega l-benefiċċji u r-riżultati li se twettaq din l-istrateġija integrata. Dawn il-politiki marittimi integrati nazzjonali se jkunu differenti minn xulxin, skond il-kuntesti kostituzzjonali, ġeofiżiċi, ekonomiċi, soċjali, kulturali u ambjentali differenti tagħhom, iżda għandhom jieħdu f'kunsiderazzjoni l-viżjoni Ewropea għall-oċeani u l-ibħra mħaddna mill-Kunsill Ewropew f'Diċembru 2007. Politiki marittimi integrati nazzjonali għandhom għalhekk ikunu bbażati fuq l-għarfien li l-materji kollha relatati mal-baħar huma interkonnessi u għandhom jiġu ttrattati bħala entità sħiħa. L-istess bħall-Politika Marittima Integrata ta' l-UE, il-politiki nazzjonali integrati għandhom ikunu ggwidati mill-prinċipji tas-sussidjarjetà, tal-kompetittività u l-iżvilupp ekonomiku, l-istrateġija ta' l-ekosistema u l-prinċipju tal-parteċipazzjoni tal-partijiet interessati. 4.2. L-oqfsa ta' governanza għat-teħid ta' deċiżjonijiet mill-awtoritajiet pubbliċi fil-livell nazzjonali L-Istati Membri għandhom iqisu l-ħolqien ta' strutturi interni ta' koordinazzjoni għall-affarijiet marittimi fi ħdan l-oqfsa tagħhom tal-gvern. Dawn l-istrutturi għandhom jinkludu mekkaniżmu li jipprovdi gwida politika fl-ogħla livell. Uħud mill-Istati Membri waqqfu kumitat interministerjali bħala l-istruttura ċentrali għall-koordinazzjoni ta' l-affarijiet marittimi. Ir-responsabilità li jaġixxi bħala gwida politika u bħala mekkaniżmu għall-istrateġija integrata fil-livell politiku għandu jiġi allokat b'mod ċar. Din il-funzjoni għandu jkollha biżżejjed saħħa sabiex tkun tista' tifformola d-djalogu bejn l-interessi soċjali. Barra minn dan, ir-rwol ċentrali tal-Parlamenti fl-artikolazzjoni ta' l-interess pubbliku jagħmel il-parteċipazzjoni tagħhom ta' appoġġ ta' strateġija olistika, komprensiva għall-affarijiet marittimi, waħda essenzjali[14]. L-amministrazzjoni pubblika wkoll għandha tirrifletti l-istrateġija integrata stipulata fil-livell politiku, b'kull Stat Membru jagħmel l-arranġamenti organizzazzjonali adattati għat-tradizzjonijiet amministrattivi tiegħu. Fil-prattika attwali f'uħud mill-Istati Membri, il-kumitat interministerjali huma fil-biċċa l-kbira appoġġjati minn uffiċċju jew aġenzija ta' koordinazzjoni, dirett(a) minn uffiċjal ta' l-ivell għoli, bil-kompitu li jiżgura li d-deċiżjonijiet meħuda mill-kumitat interministerjali jiġu implimentati. Dan jimplika li d-direttur ta' l-uffiċċju jew l-aġenzija ta' koordinazzjoni jrid ikollu livell konsiderevoli ta' awtorità. L-istrateġija integrata għandha ssaħħaħ ukoll il-koordinazzjoni u r-rappurtar meħtieġ fil-kuntest ta' l-implimentazzjoni tal-liġi tal-Komunità fl-Istati Membri, u b'hekk tnaqqas in-numru ta' proċeduri ta' ksur fir-rigward ta' l-affarijiet marittimi. 4.3. Ir-rwol tar-reġjuni ta' mal-kosta u entitajiet oħra li jieħdu d-deċiżjonijiet Livelli subnazzjonali ta' teħid ta' deċiżjonijiet - livelli reġjonali u lokali - għandhom rwol x'jieħdu. Ir-reġjuni ta' mal-kosta mhux biss jibbenefikaw minn strateġija integrata għall-politika marittima, iżda huma wkoll l-iktar vulnerabbli għar-riskji fin-nuqqas ta' politiki koerenti relatati mal-baħar. Fid-dawl tar-relazzjoni tagħhom mill-qrib mal-baħar, bosta reġjuni ta' mal-kosta qegħdin jiżviluppaw l-istrateġiji integrati proprji tagħhom, imfassla għall-ħtiġijiet speċifiċi tagħhom. Fi ħdan l-Istati Membri, bosta drabi huma jistgħu jkunu responsabbli għall-Ġestjoni taż-Żona Integrata ta' mal-Kosta jew biex jirregolaw id-distribuzzjoni spazjali ta' l-attivitajiet ekonomiċi. Minħabba li bosta drabi jkollhom għarfien u ħiliet uniċi u jirrappreżentaw interessi ewlenin fil-kwistjonijiet marittimi, huma għandhom rwol xi jwettqu fl-iżvilupp ta' tfassil integrat ta' politika, skond ir-responsabilitajiet speċifiċi li għandhom ir-reġjuni għall-affarijiet marittimi f'kull Stat Membru. Fejn xieraq, u skond is-setgħat kostituzzjonali ta' dawn il-livelli ta' teħid ta' deċiżjonijiet, jaf ikun konvenjenti li jiġu żviluppati politiki marittimi integrati skond il-politiki rilevanti nazzjonali u dawk ta' l-UE. 4.4. Il-parteċipazzjoni tal-partijiet interessati fit-tfassil ta' politika marittima integrata Parteċipazzjoni attiva mill-partijiet interessati fil-politiki marittimi integrati nazzjonali, reġjonali jew lokali hija rakkomandata ħafna. Il-viżjoni Ewropea għall-oċeani u l-ibħra, kif stipulata fil-Blue Paper dwar Politika Marittima Integrata, mhux biss hija diretta lejn gvernijiet nazzjonali iżda testendi wkoll għall-partijiet interessati kollha, b'mod partikolari għal dawk kollha b'interess speċifiku fl-affarijiet marittimi. Dawn il-partijiet interessati kienu l-mutur wara l-konsolidazzjoni li damet sena organizzata mill-Kummissjoni wara pubblikazzjoni tal-Green Paper dwar politika marittima futura għall-Unjoni. Dawn jinkludu bosta industriji u servizzi li jiddependu fuq il-baħar għall-attivitajiet ekonomiċi tagħhom, imsieħba soċjali, organizzazzjonijiet ambjentali u NGOs oħra, istituzzjonijiet akademiċi u dawk ta' riċerka u organizzazzjonijiet tal-wirt marittimu, fost ħafna oħran. Il-Kummissjoni dan l-aħħar iddikjarat, matul iċ-ċelebrazzjonijiet ta' l-ewwel Jum Marittimu Ewropew li għadu kemm ġie stabbilit fl-20 ta' Mejju, li l-parteċipazzjoni mill-partijiet interessati fl-implimentazzjoni tal-politika marittima integrata ta' l-Unjoni Ewropea hija prijorità ewlenija. L-operaturi ekonomiċi għandhom jadottaw strateġija integrata billi jifformaw "kostellazzjonijiet marittimi" li, min-naħa tagħhom, jistgħu jikkooperaw mal-partijiet interessati l-oħra billi jwaqqfu fora tas-soċjetà ċivili u netwerks ta' partiiet interessati marittimi. L-Istati Membri li jiżviluppaw il-politiki marittimi integrati nazzjonali proprji huma rakkomandati li jippromwovu u jiffaċilitaw strutturi xierqa tal-partijiet interessati, li jippermettu parteċipazzjoni wiesgħa mill-partijiet interessati fil-governanza ta' l-affarijiet marittimi, filwaqt li jieħdu miżuri sabiex iżidu l-kapaċità ta' l-imsieħba soċjali u jiżguraw proċess trasparenti ta' teħid ta' deċiżjonijiet. 4.5. Kollegamenti aktar effiċjenti fil-livell tal-baċir reġjonali tal-baħar Matul il-perjodu ta' konsultazzjoni, deher evidenti li bosta aspetti tal-politika marittima integrata jistgħu jiġu indirizzati bl-aħjar mod fil-livell tal-baċir reġjonali tal-baħar. Minbarra dan, id-dħul fis-seħħ tad-Direttiva tal-Qafas ta' l-Istrateġija tal-Baħar jagħmilha obbligatorja għall-Istati Membri u l-Kummissjoni li jikkooperaw aktar f'dan il-livell u jagħmlu l-aqwa użu, fejn xieraq, mill-valur miżjud mogħti mill-konvenzjonijiet ta' l-ibħra reġjonali multilaterali, bħalma huma HELCOM[15], OSPAR[16] jew il-Konvenzjonijiet ta' Barċellona[17] u Bukarest[18]. B'reazzjoni għat-talba magħmula mill-Kunsill Ewropew fl-14 ta' Diċembru 2007, il-Kummissjoni Ewropea qed tħejji Strateġija ta' l-UE għar-Reġjun tal-Baħar Baltiku, li se tinkludi miżuri għall-implimentazzjoni ta' politika marittima integrata għall-Baltiku li, minkejja dan, se tmur lil hinn mill-politika marittima. Il-Kummissjoni bdiet ukoll ħidma fuq strateġija għall-implimentazzjoni ta' strateġija olistika għall-politika marittima fil-Mediterran u tbassar il-pubblikazzjoni ta' dokument tal-politika dwar dan fil-ħarifa ta' l-2008. L-isfida tal-governanza hija li tagħmel l-almu ta' l-effiċjenza f'kooperazzjoni fil-baċiri tal-baħar reġjonali u li tiżgura li żżid il-valur għall-ħidma għaddeja bħalissa fil-livell ta' l-UE, fi ħdan l-Istati Membri u mal-ġirien ta' l-UE. Sabiex il-governanza integrata ta' l-affarijiet marittimi fl-Ewropa taħdem kompletament, huwa kruċjali li tiġi żviluppata kwantità ta' koordinazzjoni bejn il-fruntieri, li tippermetti l-iskambji ta' l-aqwa prassi u kooperazzjoni aktar mill-qrib bejn l-istati li qegħdin f'żoni kritiċi, bħalma huma dawk relatati mal-protezzjoni ta' l-ambjent marittimu, mas-sikurezza, is-sigurtà u s-sorveljanza taż-żoni marittimi vasti ta' l-Ewropa u għar-riċerka tal-baħar u dik marittima. 5. Il-konklużjonijiet Bħala parti mill-isforzi tagħha li tippromwovi passi diretti lejn tfassil ta' politika marittima integrata fil-livelli differenti ta' governanza, il-Kummissjoni se tipprovdi informazzjoni dwar azzjoni f'din id-direzzjoni fil-livelli globali, Ewropej, dawk ta' l-Istati membri u dawk reġjonali, sabiex tiffaċilita dan il-proċess u tipprovdi gwida għall-partijiet interessati li qed ifittxu mudelli ta' l-aqwa prassi. Il-Kummissjoni tistieden l-istituzzjonijiet Ewropej u l-Istati Membri sabiex jaqsmu bejniethom l-informazzjoni dwar il-passi li qegħdin jieħdu diretti lejn governanza marittima integrata. Kif mitlub fil-Blue Paper dwar Politika Marittima Integrata għall-Unjoni Ewropea, il-Kummissjoni għandha tirrapporta dwar il-progress li qed iseħħ fl-istrateġija integrata għall-affarijiet marittimi sa l-aħħar ta' l-2009. L-anness - Il-format għall-kontribut komuni ta' għoti ta' informazzjoni dwar strateġiji integrati permezz ta' l-Internet L-istruttura | Id-djalogu | L-istrateġija | Il-ġestjoni u l-implimentazzjoni | |It-tmexxija politika |L-organizzazzjoni amministrattiva |Il-kollegamenti bejn il-livelli differenti tal-gvern |Id-djalogu trasparenti u inklussiv |Il-viżjoni |Il-parir ta' għarfien u dak xjentifiku |Il-funzjonijiet ta' servizz pubbliku mwettqa fuq il-baħar |Il-kostellazzjonijiet marittimi |L-ippjanar spazzjali marittimu | | SM |Il-Ministru responsabbli |Id-dipartiment ta' koordinazzjoni |Id-deskrizzjoni tal-governanza devoluta u r-rwol tar-reġjuni |Id-djalogu strutturat L-għodod ta' komunikazzjoni L-okkażjonijiet regolari |Id-dokument Ir-rapport annwali, inklużi dwar il-baġit |Il-kumitati konsultattivi In-netwerks xjentifiċi |L-organizzazzjoni tas-servizzi tal-gwardjani ta' mal-kosta/l-aġenziji marittimi nazzjonali Is-sistemi ta' sorveljanza |L-organizzazzjonijiet f'kostellazzjonijiet |It-taqsira tas-sistema ta' ppjanar Il-liċenzji | | | Membru tal-grupp tal-punt ta' kuntatt ta' l-ogħla livell | | | | | | | | |It-tabella se tlaqqa' flimkien fatti ewlenin dwar governanza marittima integrata u konsultazzjoni mal-partijiet interessati, b'informazzjoni fuq il-websajts u b'kuntatti. [1] COM(2007) 575. [2] www.consilium.europa.eu/ueDocs/cms_Data/docs/pressData/en/ec/97669.pdf; www.europarl.europa.eu/sides/getDoc.do?type=TA&reference=P6-TA-2008-0213&language=EN&ring=A6-2008-0163. [3] ec.europa.eu/dgs/fisheries/organi/oganig_en.pdf. [4] www.oceansatlas.org/www.un-oceans.org. [5] http://ioc3.unesco.org/abelos/index.php?option=com_content&task=view&id=55&Itemid=62 [6] ocean.ceq.gov/. [7] www.environment.gov.au/coasts/oceans-policy/index.html. [8] www.dfo-mpo.gc.ca/oceans-habitat/oceans/ri-rs/cos-soc/index_e.asp. [9] www.kantei.go.jp/jp/singi/kaiyou/konkyo5.pdf [10] www.regjeringen.no/en/dep/nhd/Press-Centre/Press-releases/2007/--Norwegian-maritime-industry-is-to-be-t-2.html?id=482329. [11] SEC(2007) 1280. [12] Ippreżentat fil-Grupp tal-Punti Kruċjali ta' L-ivell Għoli, 22..2008, http://ec.europa.eu/maritimeaffairs/focal-points-meeting_en.html. [13] ec.europa.eu/maritimeaffairs/post_green_en.html (EP Opinion: Nru 484; Opinjoni tal-Kumitat tar-Reġjuni: Nru 93; L-Opinjoni tal-Kumitat Ekonomiku u Soċjali: Nru 147). [14] Reazzjonijiet tal-Parlament għall-Green Paper: il-Kamra Sekondarja u dik Superjuri tal-Ġermanja: Nru 309 u 129; Il-Parlament Żvediż: Nru 254, ec.europa.eu/maritimeaffairs/post_green_en.html. [15] www.helcom.fi/. [16] www.ospar.org/. [17] www.unep.ch/regionalseas/regions/med/t_barcel.htm. [18] www.blacksea-commission.org/OfficialDocuments/Convention_iframe.htm.